b'\n_START_ARTICLE_\nAino Havukainen\n_START_PARAGRAPH_\nAino-Maria Havukainen (s. 5. joulukuuta 1968 Rauma) on suomalainen lastenkirjailija, kuvittaja ja sarjakuvantekij\xc3\xa4. H\xc3\xa4net tunnetaan muun muassa Tatu ja Patu -kirjojen tekij\xc3\xa4n\xc3\xa4 yhdess\xc3\xa4 miehens\xc3\xa4 Sami Toivosen kanssa._NEWLINE_Havukainen valmistui graafiseksi suunnittelijaksi Lahden Muotoiluinstituutista vuonna 1992 ja ryhtyi freelanceriksi vuonna 1996. _NEWLINE_Havukainen on kuvittanut Sami Toivosen kanssa muun muassa Sinikka ja Tiina Nopolan kirjoittamat Risto R\xc3\xa4pp\xc3\xa4\xc3\xa4j\xc3\xa4 -kirjat._NEWLINE_Kokonaan Havukaisen ja Toivosen omaa tuotantoa ovat Tatusta ja Patusta kertovat lastenkirjat, joista etenkin Tatun ja Patun Suomi (2007) nousi suosituksi ja sai Finlandia Junior -palkinnon vuonna 2007. Tatu ja Patu -kirjoja on k\xc3\xa4\xc3\xa4nnetty monille kielille. Kahdeskymmenes Tatu ja Patu -kirja, nimelt\xc3\xa4\xc3\xa4n Tatu ja Patu, el\xc3\xa4m\xc3\xa4 ja teot, ilmestyi kes\xc3\xa4ll\xc3\xa4 2018. Maailmankatsomuksellisista syist\xc3\xa4 Havukainen ja Toivonen eiv\xc3\xa4t ole teett\xc3\xa4neet hahmoistaan oheistuotteita muutamia palapelej\xc3\xa4 ja lautapelej\xc3\xa4 lukuun ottamatta. _NEWLINE_He ovat julkaisseet my\xc3\xb6s teokset Vauhti\xc3\xa4ss\xc3\xa4t Max & Olivia (1997), Veera l\xc3\xa4\xc3\xa4k\xc3\xa4riss\xc3\xa4 (1999), Veera ja menopelit (2000) sek\xc3\xa4 Veera ja maatalon el\xc3\xa4imet (2001)._NEWLINE_Nyky\xc3\xa4\xc3\xa4n Havukainen ja Toivonen pit\xc3\xa4v\xc3\xa4t Veera ja maatalon el\xc3\xa4imet -kirjaansa vanhentuneena, koska se antaa maataloudesta aiheettoman idyllisen kuvan. _NEWLINE_Vuonna 2001 Havukainen ja Toivonen saivat Rudolf Koivu -palkinnon kuvituksista kirjoissa Veera ja menopelit sek\xc3\xa4 Risto R\xc3\xa4pp\xc3\xa4\xc3\xa4j\xc3\xa4 ja Nuudelip\xc3\xa4\xc3\xa4. Vuonna 2006 he saivat Kaarina Helakisa -palkinnon. Vuonna 2010 Suomen tietokirjailijat ry my\xc3\xb6nsi Havukaiselle ja Toivoselle Tietop\xc3\xb6ll\xc3\xb6-palkinnon Tatu ja Patu -kirjasarjasta. Havukainen ja Toivonen ovat olleet ehdolla Astrid Lindgrenin muistopalkinnon saajiksi vuosina 2009, 2010 ja 2016._NEWLINE_Havukainen ja Toivonen asuvat lastenkirjailija Mauri Kunnaksen lapsuudenkodissa. Heill\xc3\xa4 on kaksi tyt\xc3\xa4rt\xc3\xa4.'